**VEDTÆGTER FOR NYREFORENINGEN NORDSJÆLLAND.**

§ 1. **Kredsens navn** er Nyreforeningen Nordsjælland, og dens hjemsted er kredsformandens adresse.

 Kredsen består af de medlemmer af Nyreforeningen (NF), der er bosiddende i Nordsjælland, samt medlemmer, der efter begæring til NF er godkendt som hørende til denne kreds.

§ 2. **Kredsens formål** er, i samråd med NF, inden for kredsens område at varetage kronisk nyresyges, herunder især dialysepatienters og nyretransplanteredes interesser.

 Kredsen driver i sit lokalområde informations- og rådgivningsvirksomhed om bl.a. konsekvenser ved nyresygdomme og varetager udadtil medlemmernes interesser i relation hertil.

 Kredsen kan IKKE forpligte NF økonomisk, moralsk eller på anden måde.

§ 3. Til **opfyldelse af formålet** kan kredsen bl.a.

* Udbrede kendskabet til nyresygdomme og patientvilkår.
* Medvirke til at skabe såvel økonomisk som praktisk baggrund for, at den enkelte nyrepatient og dennes familie kan leve et så normalt liv som muligt.
* Yde støtte og indtræde organisatorisk i forbindelse med andre foreninger, som ligeledes virker med ovenstående formål.

§ 4. **Øverste myndighed** i kredsen, Nyreforeningen Nordsjælland, er generalforsamlingen.

 **Ordinær generalforsamling** afholdes en gang årligt, senest 28.2.

 Indkaldelse sker skriftligt med et varsel på mindst 14 dage. Indkaldelsen sendes som almindelig brevforsendelse og lægges desuden på kredsens hjemmeside.

 Tale- og stemmeret på generalforsamlingen har alle medlemmer, som opfylder § 1 mht. tilhørsforhold.

 Alle har én stemme.

§ 5. Bestyrelsen er ansvarlig for, at generalforsamlingen indkaldes rettidigt. Den fastsætter desuden tid, sted og dagsorden.

 **Dagsorden** skal indeholde følgende:

* Valg af dirigent, referent og stemmetællere.
* Fremlæggelse af bestyrelsens beretning v/ formanden til drøftelse og godkendelse.
* Fremlæggelse af regnskab til drøftelse og godkendelse.
* Præsentation af indkomne forslag til evt. vedtagelse.
* Kredsens virke i det kommende år, herunder fastlæggelse af budget.
* Valg af formand for 2 år (foretages i ulige år)
* Valg af bestyrelsesmedlemmer for 2 år (helst minimum to i ulige år og to i lige år)
* Valg af suppleanter for 1 år (helst minimum to)

 • Eventuelt.

§ 6. **Forslag**, der ønskes behandlet på generalforsamlingen, kan af ethvert medlem fremsendes til formanden, pr. brev eller pr. mail, senest 4 uger før.

 NF’s forretningsudvalg kan desuden også fremsætte forslag til kredsens generalforsamling.

 Ved **afstemning** anvendes almindeligt stemmeflertal.

 Enhver stemmeberettiget kan begære skriftlig afstemning.

 Der kan ikke stemmes ved fuldmagt.

§ 7. **Ekstraordinær generalforsamling** afholdes på bestyrelsens foranledning eller, såfremt minimum 1/3 af kredsen medlemmer skriftligt begærer det. Endvidere kan begæringen komme fra NF’s forretningsudvalg.

 Begæring om ekstraordinær generalforsamling skal indeholde en motiveret dagsorden.

 Ekstraordinær generalforsamling skal indkaldes med 14 dages varsel, senest én uge efter, at begæringen er fremsat. Dette sker, ligesom ved ordinær generalforsamling, ved alm. brevforsendelse og på kredsens hjemmeside.

§ 8. **Bestyrelsen** består af formand og et antal bestyrelsesmedlemmer (helst minimum fire).

* Formanden skal være patient, tilknyttet en nefrologisk afdeling eller værende nær pårørende til en sådan.
* Bestyrelsen konstituerer sig med næstformand, kasserer, to hovedbestyrelsesmedlemmer og evt. et medlem til DSI’s lokalafdeling.
* I tilfælde af formandens permanente forfald konstituerer bestyrelsen sig på ny for resten af valgperioden.

§ 9. Bestyrelsen varetager kredsens løbende arbejde og repræsenterer kredsens medlemmer udadtil.

 Bestyrelsen har, jf. §§ 2 og 3, forhandlingsret over for offentlige myndigheder, andre organisationer, hospitalernes personale samt andre enkeltpersoner, der i disse forhold kan være relevante.

 Nærmere regler for bestyrelsens arbejde fastsættes i en forretningsorden, der skal godkendes af generalforsamlingen.

§ 10. **Godtgørelse** af udgifter i forbindelse med bestyrelsesmedlemmers udførelse af deres hverv foretages efter regler, fastsat på NF’s generalforsamling.

§ 11. **Regnskab.**

* Regnskabsåret følger kalenderåret.
* Regnskab, afsluttet 31.12. fremsendes til NF’s sekretariat, med bilag, attesteret af kredsens formand, senest 20.februar.
* Kredsen tegnes økonomisk af kredsformanden og et bestyrelses-medlem.
* Kredsen kan ikke forpligte NF økonomisk og hæfter selv for evt. tab som følge af trufne beslutninger.
* Ved disposition vedr. fast ejendom skal forhåndsgodkendelse indhentes hos NF’s forretningsudvalg.

§ 12. Kredsen har ret til at modtage bidrag af enhver art, såvel private som offentlige tilskud.

§ 13. **Ændringer** i ovenstående vedtægter kan kun ske på en generalforsamling med mindst 75%’ flertal blandt de afgivne stemmer.

Omskrevet februar 2020, efter godkendelse på generalforsamling den 8.2.2020.